Szám: 1-7/2019. 12. sz. napirendi pont

**E l ő t e r j e s z t é s**

**Zalaszentgrót Város Önkormányzat Képviselő-testületének**

**2019. május 30-i rendes, nyilvános ülésére**

**Tárgy:** Döntés a Zalaszentgróti Napköziotthonos Óvoda - Bölcsőde átszervezéséről

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 94. § (3a) bekezdése alapján a tízezernél több állandó lakosú települési önkormányzaton túl azon települési önkormányzat is köteles gondoskodni a bölcsődei ellátásról, amelynek esetében a bölcsődei ellátásra az adott településen legalább 5 gyermek tekintetében igény jelentkezik, vagy a település 3 év alatti lakosainak száma meghaladja a 40 főt.

A bölcsődei ellátási kötelezettség felmérése érdekében, ha a települési önkormányzat nem biztosít bölcsődei ellátást, *– a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 34. §-a alapján –* minden év március 1-jéig a helyben szokásos módon felhívást tesz közzé arról, hogy a szülő vagy más törvényes képviselő április 15-éig jelezheti a települési önkormányzat felé a bölcsődei ellátás biztosítása iránti igényét, továbbá minden év március 31-éig megvizsgálja, hogy a Központi Statisztikai Hivatal adott év január 1-jei adatai alapján a település 3 év alatti lakosainak száma meghaladja-e a 40 főt.

A fentieknek megfelelően járt el 2018. évben Zalaszentgrót Város Önkormányzata, melynek eredményeképpen megállapítást nyert, hogy a Zalaszentgróton (2018. január 1-jei lakosságszám: 6.498 fő) lakóhellyel vagy tartózkodási hellyel rendelkező 3 év alatti lakosok száma 2018. január 1-jén 167 fő volt. A legalább 5 gyermek tekintetében jelentkező igényként meghatározott másik vagylagos feltétel fennállásának felmérése 12 bölcsődei igény beérkezésével zárult. Következésképpen a bölcsődei ellátási kötelezettséget megteremtő mindkét vagylagos feltételek teljesült Zalaszentgrót Város Önkormányzata esetében.

Figyelembe véve azon jogszabályi előírásokat, mint

* a nemzeti köznevelésről szóló 2011. évi CXC. törvény (továbbiakban: Köznev. tv.) 99/E. §-át, melynek értelmében 2018. szeptember 1-jétől egységes óvoda-bölcsőde nem működhet; valamint
* a 15/1998. (IV. 30.) NM rendelet azon rendelkezését, miszerint a bölcsőde más intézménnyel összevontan is működhet (többcélú, közös igazgatású intézmény vagy integrált formában), de ebben az esetben biztosítani kell az önálló szervezeti és szakmai egységként történő működtetését,

Zalaszentgrót Város Önkormányzatának Képviselő-testülete a 2018. május 24-i ülésén hozott 57/2018. (V. 24.) számú határozata alapján a 2018/2019. nevelési év kezdetétől, azaz 2018. szeptember 1-jétől a Zalaszentgróti Napköziotthonos Óvoda és Egységes Óvoda-bölcsőde köznevelési intézmény átszervezésével egy önálló bölcsődei csoportot hozott létre az immáron Zalaszentgróti Napköziotthonos Óvoda - Bölcsőde megnevezésű köznevelési intézmény 8790 Zalaszentgrót, Batthyány u. 28. szám alatti székhelyén.

Ugyanakkor **az intézmény ismételt átszervezését teszi szükségessé az önkormányzat által elnyert, TOP-1.4.1-15-ZA1-2016-00028 azonosító számú, „Bölcsőde kialakítása és óvoda felújítása Zalaszentgróton” című projekt**, amelynek keretében megvalósul az intézmény Ady E. utcai épületét érintő, a bölcsőde kialakítására és óvoda felújítására vonatkozó kivitelezés az alábbi részmunkálatok szerint: az Ady úti épület átalakítása (öltözők, fürdetők, WC, zuhany, raktár, közlekedő, foglalkoztatók), az Ady úti épület bővítése (új fűtött épület, épületrészek építése, úgy mint szerkezetépítés, szakipar, épületgépészet központifűtés, épületgépészet víz-csatorna, épületgépészet szellőzés és épületvillamosság; továbbá új fedett előtér, terasz építése), az egyéb építési munkák (meglévő épület homlokzat szigetelése, meglévő épület padlás hőszigetelése, új bölcsődei kerítés, új parkolók, új járdák építése, új telekhatáron új kerítések építése), valamint a bontási munkák. Az Ady E. utcai épületben 4 db óvodai foglalkoztató-egység és 1 db tornaterem működik. A tervezési program szerint 2 db óvodai foglalkoztató és a kiszolgáló helyiségeik, valamint a tornaterem változatlanul hagyása mellett 2 db óvodai foglalkoztatóból bölcsődei gyerekszoba készül és 1 db óvodai foglalkoztatóval bővül az épület. Az épület bővítése miatt 3 db új parkolót kell kialakítani. A bölcsődei bejárat mellett kizárólag a bölcsődei forgalom kiszolgálására saját telken belül 4 db normál és 1 db akadálymentes parkoló, valamint kerékpártároló kerül kialakításra.

A fentiek értelmében **a 2018. szeptember 1-jétől az intézmény 8790 Zalaszentgrót, Batthyány u. 28. szám alatti székhelyén működő önálló bölcsődei csoport 2019. szeptember 1-jével átköltözne az Ady E. utcai épületbe, amely ezen felül egy újabb önálló bölcsődei csoporttal is bővülne.**

**A projekt keretében megvalósítandó két új bölcsődei csoportszoba működése a 2019/2020. nevelési év 2019. szeptember 1-jei kezdetével indulna**, amelyhez ismét szakhatósági hozzájárulást szükséges bekérni a Keszthelyi Járási Hivatal Népegészségügyi Osztályától és a Katasztrófavédelmi Hatóságtól, valamint működési engedélyeztetést szükséges lefolytatni a Zala Megyei Kormányhivatal Hatósági Főosztály Szociális és Gyámügyi Osztályával.

A két új bölcsődei csoportszobával kapcsolatos feltételrendszer a 15/1998. (IV. 30.) NM rendeletben került rögzítésre, amely meghatározza az egy bölcsődei csoportban nevelhető maximális gyermeklétszámot, a szakmai létszámminimum normákat és az egyes munkakörökben foglalkoztatott személyek képesítési előírásait, valamint a bölcsődei ellátás eszközeit és felszereléseit.

A két csoportos bölcsődei ellátás biztosításához feltétlenül szükséges minimális műszaki tartalom megteremtése jelentős költségkihatással jár. A műszaki megvalósításhoz szükséges fedezet biztosítása érdekében nyújtotta be pályázatát Zalaszentgrót Város Önkormányzata 2016. évben a **TOP-1.4.1-15 kódszámú** pályázati felhívásra **200.000.000,-Ft kérelmezett támogatási összeggel**, azonbanaz irányító hatóság részéről 2018. április 6-án közölt döntés értelmében csökkentett összegű, 136.284.202,-Ft összköltségű támogatást nyert el a projekt megvalósítására. A csökkentett támogatási összeg újraterveztetést igényelt, ezen kívül jogerős építési engedélyeztetés, a nemzeti közbeszerzési értékhatárt meghaladó fejlesztés okán közbeszerzési eljárás, szakhatósági hozzájárulások bekérése, valamint működési engedélyeztetés vált szükségessé. A Zalaszentgróti Napköziotthonos Óvoda-Bölcsőde Ady E. utcai épületét érintő, a bölcsőde kialakítására és óvoda felújítására vonatkozó kivitelezésre kiírt nyílt közbeszerzési eljárás keretében beérkezett érvényes árajánlatok közül az ajánlatok részszempontok alapján történő értékelése eredményeképpen a nyertes ajánlattevőnek a LE-KO Építőipari Kft. (8960 Lenti, Béke u. 40.) minősült bruttó 126.055.468,- Ft összegű ajánlatával. Ennek következtében szükségessé vált a támogatási szerződés 1. számú mellékletét képező projekt költségvetésben a kivitelezés bruttó 112.658.233,-Ft összköltségéhez többletforrást rendelni, melyet a tartalék bruttó 5.934.620,- Ft összegének a kivitelezési költségekhez való hozzárendelésével, valamint a 133/2018. (XII. 20.) számú képviselő-határozat értelmében bruttó 7.500.000,-Ft többletforrás biztosításával oldott meg Zalaszentgrót Város Önkormányzata.

A két új bölcsődei csoportalakítás kapcsán a Köznev. tv. 4. § 11. pontja akként rendelkezik, hogy **intézményátszervezésnek minősül** minden olyan fenntartói döntés, amely az alapító okirat, szakmai alapdokumentum 21. § (3) bekezdés c)-j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges.

A Köznev. tv. 84. § (3) bekezdése értelmében a fenntartó nevelési évben *– a július-augusztus hónapok kivételével –*

1. óvodát nem szervezhet át, nem szüntethet meg, fenntartói jogát nem adhatja át,
2. óvodai csoportot nem szerveztethet át, és nem szüntettethet meg,
3. az óvoda feladatait nem változtathatja meg.

A Köznev. tv. 84. § (7) bekezdés d) pontja szerint a fenntartó legkésőbb az intézkedés tervezett végrehajtása éve **májusának utolsó munkanapjáig, azaz 2019. május 31-ig** hozhat döntést a nevelési-oktatási intézmény átszervezésével kapcsolatban.

A Köznev. tv. 83. § (3) bekezdés b) pontja alapján a fenntartó a köznevelési intézmény átszervezésével összefüggő döntése vagy véleményének kialakítása előtt beszerzi a (4) bekezdésben foglaltak – esetünkben az intézmény alkalmazotti közössége és a szülői szervezet – véleményét. Az alkalmazotti közösség és a szülői munkaközösség egyetértő nyilatkozatát tartalmazó jegyzőkönyv kivonat jelen előterjesztés 1-2. számú mellékletét képezi.

A Köznev. tv. 69. § (1) bekezdés d) pontja szerint *„A köznevelési intézmény vezetője felelős az intézményi szabályzatok elkészítéséért”.* A fentiekre tekintettel nyújtotta be jóváhagyásra Molnár Szilveszterné, a Zalaszentgróti Napköziotthonos Óvoda – Bölcsőde intézményvezetője a köznevelési intézmény átdolgozott szervezeti és működési szabályzatát, szakmai programját, valamint házirendjét, mely az előterjesztés 3-5. számú mellékletét képezi.

Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének 48. § (3) bekezdés a) pont aa) alpontja a nevelési-oktatási intézmény szervezeti és működési szabályzatának, valamint nevelési, minőségirányítási programjának, pedagógiai programjának és módosításának jóváhagyását a Humán Ügyek Bizottságának a képviselő-testülettől átruházott feladat- és hatásköreként határozza meg. A Zalaszentgróti Napköziotthonos Óvoda - Bölcsőde módosított szervezeti és működési szabályzatának, szakmai programjának, valamint bölcsődei házirendjének jóváhagyásáról a Humán Ügyek Bizottsága a 2019. május 23-án tartott ülésén dönt.

A Humán Ügyek Bizottsága az előterjesztést a 2019. május 23-án tartott ülésén megtárgyalta és a 14/2019. (V. 23.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy az előterjesztés megvitatását követően fogadja el az alábbi határozati javaslatot.

**Határozati javaslat**

Zalaszentgrót Város Önkormányzatának Képviselő-testülete a 2019/2020. nevelési évtől a Zalaszentgróti Napköziotthonos Óvoda - Bölcsőde köznevelési intézmény átszervezésével a 8790 Zalaszentgrót, Ady E. u. 2. szám alatti telephelyén két önálló bölcsődei csoportot hoz létre azzal, hogy a köznevelési intézmény 8790 Zalaszentgrót, Batthyány u. 28. szám alatti székhelyén a 2019/2020. nevelési évtől nem működtet bölcsődei csoportot.

A Képviselő-testület felhatalmazza a polgármestert a szükséges intézkedések megtételére.

A Képviselő-testület felkéri a jegyzőt a köznevelési intézmény alapító okirat módosításának határidőben való előterjesztésére.

*Határidő:* alapító okirat módosítására: 2019. július 31.

gyermekcsoportok létrehozására: 2019. augusztus 31.

*Felelős:* Baracskai József polgármester

Dr. Simon Beáta jegyző

Zalaszentgrót, 2019. május 20. ***Baracskai József***

polgármester


A határozati javaslat a törvényességi

követelményeknek megfelel.

***Dr. Simon Beáta***

jegyző

1. *sz. melléklet*



1. *sz. melléklet*

